Beurse vir cannabis-kursus beskikbaarDie groeiende daggabedryf in Suid-Afrika kan heelwat geleenthede vir jongmense bied. (Foto: Richard-T, Unsplash) Twee studente wat ŉ passie vir die verbouing van cannabis en hennep (hemp) het, het nou die geleentheid om vir ŉ studiebeurs in dié rigting aansoek te doen. Nadat die Cheeba Cannabis Academy vroeër vanjaar ŉ AgriSETA-geakkrediteerde nasionale sertifikaat in plantproduksie: Cannabis en Hemp, in samewerking met Agricolleges International, bekend gestel het, bied Saai nou twee studiebeurse vir dié kursus. Cheeba Cannabis Academy is die eerste cannabis- en hennepopleidingsinstansie in Afrika en opleiding geskied by wyse van virtuele klasse, asook kontaksessies op hulle kampusse in Rivonia en Plettenbergbaai. Die instansie beskik oor meer as tien jaar lange ervaring in die onderwysomgewing en werk nou saam met prokureurs, dokters, aptekers, boere, professionele kundiges in die bedryf en regeringsorganisasies om te verseker dat hulle ten volle ingelig en toepaslik bly. Saai se doel met die beurs is om agtergeblewe gemeenskappe te bemagtig. “Die toenemende momentum in die Suid-Afrikaanse cannabis- en hennepbedryf bied geleenthede om minderbevoorregte mense by hierdie mark te betrek,” sê Francois Rossouw, uitvoerende hoof van Saai. Die kursus word per internet gedoen en strek oor ŉ jaar met tien Zoom-gebaseerde lesings en 35 uur studie per week. Die voordeel vir studente is dat hulle vanaf enige plek in Suid-Afrika via Zoom by die kursus kan inskakel. Teen die einde van die kursus sal studente ook praktiese ondervinding van sewe dae op ŉ cannabisplaas opdoen. Hy sê die besluit spruit voort uit die huidige parlementêre debat met betrekking tot wetgewing oor die Suid-Afrikaanse cannabisbedryf. Verskeie kommersiële cannabisplase is reeds besig om medisinale cannabis onder regulering van die Suid-Afrikaanse regulerende owerheid vir gesondheidsprodukte (SAHPRA) te verbou, terwyl die departement landbou, grondhervorming en landelike ontwikkeling (DALRRD) onlangs henneplisensies aan boere begin uitreik het. Die beurs dek die volledige koste vir die jaarkursus, asook vervoer, kos en verblyf vir die sewedaagse praktiese plaasondervinding. Suksesvolle kandidate moet toegang hê tot hulle eie digitale toerusting, ŉ voldoende internetverbinding en ook genoeg data vir die Zoom-lesings van twee uur per maand. Die minimum vereistes vir ŉ aansoek is soos volg: Francois Rossouw, Saai; Linda Siboto, Cheeba Cannabis Academy; dr Theo de Jager, Saai; Trenton Birch, Cheeba Cannabis Academy en Bianca Kaiser, Cheeba Cannabis Academy sien baie daarna uit om jongmense te bemagtig. (Foto: Verskaf) Hierdie voltydse program bied aan studente geleenthede om vertroud met die bestuurs- en bedryfsaspekte van ŉ plaas te word, spesifiek gefokus op die produksie van plante in die cannabis- en hennepbedryf. Die doel van die program is om studente met toepaslike vaardighede toe te rus om hulle eie cannabis- en hennepplase op klein skaal te begin. Terselfdertyd stel die program ook mense wat daarin belangstel om in hierdie bedryf te werk in staat om hulle geskiktheid vir indiensneming te verhoog. “Ons is trots daarop om in vennootskap met Saai te wees om hierdie unieke geleentheid aan ons mense te bied,” sê Linda Siboto, medestigter en direkteur van Cheeba Cannabis Academy. “Cannabis-verbouing word al hoe gewilder en dit is vir ons belangrik dat niemand agtergelaat word nie en dat geleenthede aan minderbevoorregte mense gebied word om armoede te verlig en werksgeleenthede te skep.” Rossouw deel Siboto se sentiment. “Ons is opgewonde oor die groeiende cannabis- en hennepbedryf en die geleenthede wat daaruit vir ons plaasgemeenskappe spruit. Ons moet egter hierdie geleentheid aangryp om ons minderbevoorregte gemeenskappe op te hef. Ons is derhalwe trots daarop om hierdie studiebeurs, in vennootskap met Cheeba en Agricolleges, as ŉ stap in daardie rigting bekend te stel.” Meer inligting oor die kursus kan hier verkry word. Cheeba het ook ŉ opvoedkundige vermaaklikheidsplatform, Cheeba Cannabis TV, wat as medium dien vir onderhoude, webinare en die uitsaai van spesiale geleenthede, asook Cannasphere, wat oor die hele Afrika heen op DStv gebeeldsend word.